\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_

E:

Številka: 090-59/2024-2

Datum: 29. 4. 2024

**Zadeva: Objava osebnih podatkov članov občinskega sveta na facebook profilih – mnenje**

 **ministrstva**

Zveza: vaš dopis z dne 17. 4. 2024

Spoštovani,

prejeli smo vaš dopis v zvezi z objavljanjem osebnih podatkov na zasebnih facebook profilih članov občinskega sveta. Navajate, da nekateri člani občinskega sveta brez privolitve drugih članov občinskega sveta, objavljajo poimenske izide glasovanja (ime in priimek občinskega svetnika ter podatek o glasovanju za/proti) skupaj s komentarji. To je povzročilo pri drugih občinskih svetnikih nezadovoljstvo oziroma strah za pretirano izpostavljenost, zato nekateri posamezniki že grozijo s tožbami zaradi kršitve predpisov s področja varstva osebnih podatkov. Zanima vas, ali je tovrstna praksa objavljanja osebnih podatkov zakonita.

Ministrstvo za javno upravo (v nadaljnjem besedilu: ministrstvo) kot resorno pristojno ministrstvo za sistemsko urejanje področja lokalne samouprave in informacij javnega značaja lahko posreduje le neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo.

Ministrstvo ugotavlja, da organizacijo in način dela občinskega sveta (v nadaljevanju: svet) ter način uresničevanja pravic in dolžnosti članov občinskega sveta določa Poslovnik Občinskega sveta Občine Rogatec (v nadaljnjem besedilu: Poslovnik)[[1]](#footnote-1). Ta  določa, da je **delo sveta in njegovih delovnih teles javno.** **Javnost dela se lahko omeji ali izključi, če** to zahtevajo razlogi varovanja osebnih podatkov, dokumentov in gradiv, ki vsebujejo podatke, ki so v skladu z zakonom, drugim predpisom ali splošnim aktom občine oziroma druge javne ali zasebno-pravne osebe zaupne narave oziroma državna, vojaška ali uradna tajnost. **Način zagotavljanja javnosti dela in način omejitve javnosti dela občinskega sveta in njegovih delovnih teles določa Poslovnik.**

**Poslovnik tudi določa, da ima član občinskega sveta dolžnost varovati podatke zaupne narave, ki so kot osebni podatki,** državne, uradne in poslovne tajnosti opredeljene z zakonom, drugim predpisom ali z akti občinskega sveta in organizacij uporabnikov proračunskih sredstev, za katere zve pri svojem delu (15. člen). Ker Občinski svet praviloma **odloča z javnim glasovanjem (na javni seji)** ime in priimek občinskega svetnika **kot funkcionarja** v konkretnem primeru po našem mnenju ne sodi med varovane osebne podatke. Izjema bi lahko nastala v primeru tajnega glasovanja, če tako sklene občinski svet pred odločanjem o posamezni zadevi oziroma vprašanju (47. člen). Navedeno je lahko povezano z zaprtjem seje za javnost (v celoti ali če bi bila zaprta obravnava posamezne točke dnevnega reda), če to terja zagotovitev varstva podatkov, ki v skladu z zakonom niso informacije javnega značaja ali če vsebujejo podatke, ki so v skladu z zakonom, drugim predpisom ali splošnim aktom občine oziroma druge javne ali zasebno pravne osebe zaupne narave oziroma državna, vojaška ali uradna tajnost (29. člen). Ravnanje z gradivom občinskega sveta, ki je zaupne narave, določi občinski svet na podlagi zakona s posebnim aktom.

Kljub omejitvi pristojnosti glede razlage predpisov s področja varstva osebnih podatkov ministrstvo glede na znano prakso (tudi javnost glasovanja poslancev v državnem zboru) meni, da v kolikor so podatki o glasovanju članov občinskega sveta v posamezni zadevi javni (javnost seje, javna objava zapisnika ipd.) v splošnem ni zadržkov za objavo, saj s tem ne posega prekomerno oziroma nesorazmerno v ustavno varovane pravice občinskega svetnika **kot funkcionarja**. V kolikor objavo teh podatkov spremljajo neustrezni komentarji je lahko avtor teh komentarjev subjekt ugotavljanja civilne ali kazenske odgovornosti. Drugače je v zadevah, ki terjajo zaupno obravnavo s strani občinskih svetnikov. Posameznik, ki meni, da se njegovi osebni podatki nezakonito obdelujejo, lahko [poda prijavo](https://www.ip-rs.si/varstvo-osebnih-podatkov/pravice-posameznika/vlozitev-prijave/) Informacijskemu pooblaščencu.

Predlagamo, da se po mnenje v zvezi z varstvom osebnih podatkov, glede na pristojnost, obrnete na Informacijskega pooblaščenca (skladno s 5. točko prvega odstavka 55. člena Zakona o varstvu osebnih podatkov[[2]](#footnote-2) (ZVOP-2) in 58. členom Uredbe (EU)[[3]](#footnote-3) .

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovnik

1. Uradni list RS, št. 29/18. [↑](#footnote-ref-1)
2. Uradni list RS, št. 163/22. [↑](#footnote-ref-2)
3. Uredba EU št. 2016/679 s spremembami. [↑](#footnote-ref-3)